Hullanak a bombák

Miután a németek 1944 március elején bevonultak Budapestre, április elején megkezdődtek a bombázások. Az amerikai Liberator nehézbombázók Szicíliában szálltak fel. Csepel környékét az elsők között érte légitámadás 1944. április 2-án éjjel. Délelőtt a sziget déli végén épült repülőgép-összeszerelő gyárat és környékét támadták. Csepel lakói csak bámulták a több ezer méter magasságban berepülő gépeket és az általuk leszórt sztaniollapocskák csillogását, amit a radarlokátorok bénítására dobtak le. Kisvártatva már felettünk sivítottak a bombák, amelyek a Soroksári úton akkor még működő olajfinomítót, a Fantot pusztították el. Pincénkben lapultunk meg, fejünket nyakunkba húzva, összetöpörödve. Édesanyám hangosan imádkozott, úgy ölelte magához unokáját, nővérem másfél éves hadiárva kisfiát.

Farkaskutyám, Heki vonyított és nyöszörgött. Félt, akár csak az emberek. Szinte előre megérezte, hogy légitámadás következik. Hű kutyánk végigkísért bennünket egészen Budáig, majd az ostrom után Csepel felé jövet egy orosz katona elkötötte tőlünk. Szegény keservesen vonyított, de mi tehetetlenek voltunk.

Amikor a szirénák üvöltő hangon lefújták a támadást, szörnyű látványban volt részünk. Füst és por gomolygott, égett szag terjengett. Pedig akkor még nem is mi kaptuk a bombákat.

Aznap este viszont már a csepeli gyárat támadták.

Félelmetesen szörnyű volt. Nem vagy biztonságban, bármikor megtörténhet a becsapódás. Ha suhogást hallasz, akkor lehet, hogy hamarosan véged van, mert a becsapódás a közvetlen közelben lesz, vagy éppen téged ér a telitalálat. Ha a bombák fütyülve zuhantak, akkor lehet, hogy éppen feletted száguldanak. S mindez olykor két óráig is eltartott. Az emberek ilyenkor bizony megtanultak imádkozni. Az érzés szinte leírhatatlan.

A Csepelt ért első támadás sok áldozatot követelt. A tőlünk légvonalban mintegy 300 méterre lévő egyemeletes ház pincéjében sok ember meghalt, mert a pincét telitalálat érte. Ismerősök is voltak közöttük. Borzalmas látványban volt részünk.

Apám összepakolta a családot a szomszédunk, Korn Károly bácsi teherkocsijára, ami lóvontatású volt. Felrakta a legfontosabb tárgyakat, némi élelmet és irány Vértesboglár, édesapám szülőfaluja. Édesanyám unokájával, Tamással néhány napig ott maradt. De nem bírta a szörnyű izgalmakat. Vajon mi Csepelen a támadásokat túléljük-e vagy sem? Bénán szemlélte Vértesboglárról a repülők átvonulását és a sorozatos légitámadásokat. Aztán fogta magát, és az unokával együtt visszajött Csepelre.

Ilyen körülmények között érettségiztem 1944 áprilisában. Iskolába májusban nem lehetett járni a bombázások miatt. A tanév ezért előbb is fejeződött be.

Behívót kaptam a honvédelmi légoltalmi szolgálatra Csepelen. A rövid kiképzés után megfigyelő szolgálatra osztottak be. A megfigyelést a toronyban váltott műszakban végeztük a csepeli tűzoltó laktanyában. Figyelnem kellett és jelenteni a berepüléseket és a bombázások irányait. Be kellett továbbá számolnom a károkról és a legnagyobb találatok helyéről.

Vasárnapokon kimenőt kaptam és élveztem a ráckevei Duna-ág csendjét. Ha a rádió riadót jelzett, lestem az égen a küzdelmes légiharcokat. Ha csend volt, akkor a madarak röpködését figyeltem. Élveztem a nyugalmat, amely persze csak látszólagos volt.

Egy júniusi napon hullottak a bombák, egyre közelebb és közelebb.

Állítólag jelentésem szövege ez volt: „Kötelékek nyugat felől a Csőgyár irányába. A bombák már hullani kezdenek a Csőgyár nagy csarnokára, az egyik rácsapódott a bunkerra. Füst, lángok és szőnyegbombázás kezdődik és a bombák felém is hullanak. Jaj Istenem, én Istenem, becsukódik már a szemem…”

Hát valahogy ennyit hallottak a telefonon keresztül a parancsnoki bunkerban, és aztán csend.

Ketten voltunk megfigyelők, feljöttek értünk. Én még akkor is kóvályogtam. Légnyomást kaptam, mert a torony mellé is hullott bomba. A tűzoltóság épülete egyébként még ma is áll.

Rövid pihentetés után a mentőalakulatokhoz osztottak be. Előnye volt, hogy a község határában voltunk és nem a bombázás centrumában. A légitámadás lefújása után került sor bevetésünkre. Mentettük a beomlott falak mögött lévő még élő embereket, kiástuk a halottakat, eltakarítottuk a romokat a mentés útvonalán. Ez szörnyű stresszt okozott. Emberroncsokat kellett elszállítani.

Az első légitámadások során egyáltalán nem éreztük magunkat biztonságban: túl hangos volt körülöttünk a lég, sivítottak a légelhárító lövegek lehulló repeszdarabjai, dörögtek a légvédelmi ágyúk, füstszag terjedt, tűzijátékszerű villanásokat láttunk, a világító lövegek mint a csillagszórók borították fénybe az eget, a bombázo00152602

k dörögtek, a vadászrepülők sivítottak. A pincében ezek a zajok tompultabban jutottak el hozzánk, viszont nyomasztó volt a bezártság, a sötétség. Mint a vakondok lapultunk a föld alatti pincékben, ami – ha nem kapott telitalálatot – védelmet nyújtott.

Az akkori ház pincéje nagy volt, kinyúlt az udvar alá is, lévén eredetileg nagyapám gazdaságához tartozott. Bor, zöldség, burgonya és általában a hűvös helyet kívánó élelmiszerek tárolására épült. Gyenge oltalom a bombával szemben, de legalább megvédett a repeszektől és tompította a szörnyű zajokat. Ha volt elég időnk menekülni, akkor a vámmentes kikötő még ma is használt több emeletes raktárépületének a földszintje vagy pincéje adott menedéket a környékünkön lakóknak, de a Munkásotthon és a Kultúrház kazánházának pincéjében is sokan rejtőztek.

Mások, a falu déli részén lakók a község határában húzódó Királyerdő Duna-parti homokfalaiba vájtak maguknak bunkerokat, már ha volt idejük a meneküléshez. Mindez azonban függött attól, hogy milyen irányból repültek be az amerikai bombázók hazánk fölé. Ha a rádió megszakította adását és bejelentették: légiveszély Bácska-Baja-Pécs, akkor Csepel is veszélybe került, mert a repülők a Duna vonalának mentén jöttek Budapest felé. Ha a légiveszély Rahót jelzett, azaz észak-keleti irányból, az oroszok felől jött a kötelék, rá se hederítettünk a veszélyre.

Egy nap házunk közelében légiakna csapódott be. A tölcsérje olyan széles volt, amilyen maga az udvar, mélysége simán elérte a három métert. Amikor a légoltalmi felkészülés elkezdődött, édesapánkkal a világháborús tapasztalatai alapján az udvarunkban fedett lövészárkot ástunk, pontosan arra a helyre, ahová a löveg becsapódott. Ez levitte a tető egy részét, a falak megrepedtek, közöttük még ki is lehetet látni.

Egyszóval a házunk lakhatatlanná vált.

Ismét költözködtünk a fuvaroskocsival. Ekkor már aki csak tehette, menekült Csepelről. Most a sziget déli részén lévő Szigetbecsére mentünk, ami Ráckeve után fekszik. Ott is maradtunk jó pár hónapig.

A légitámadások 1944 júliusában gyakoribbá és pusztítóbbá váltak.

Július 12. emlékezetes nap Csepel számára. Ez volt a legnagyobb és leghosszabb ideig tartó támadás, amely bő két és fél óráig tartott. Először a féltonnás-tonnás bombákkal kezdődött, majd légiaknákkal folytatódott, utána pedig gyújtóbombákkal szórták meg a gyárhoz közeli részeket, így az öreg falut is. A támadás házunkat is elérte. Amikor oltani kezdtük a pusztító tüzeket, jöttek a repeszgránátok, amelyekkel szörnyű pusztítást okoztak a lakosság között.

Ez volt a hírhedt szőnyegbombázás. Még a temető is kapott találatot, az egyik bombarepesz megsértette a nagyszüleim nyughelyét jelző sírkövet is. Hát ekkorát változott a világ. Amikor még nagyapám a próbariadók alatt nem volt hajlandó az utcáról bejönni és lemenni a pincébe. Kikérte magának, hogy a házába bezavarja rendőr – mert ezt tették –, egy adófizető polgárral ilyen dolgot nem lehet művelni!- dohogott svábul. 1940-ben, még a háborús események előtt halt meg.

A nagy támadásban égett le a Szent Imre téren álló plébánia, romba dőlt a szép Kultúrház, a kétemeletes polgári iskola épülete, a Templom utca polgári házai, az Erzsébet utca felső részén a házak, a gyár közelében az összes épület, a családi házakkal együtt, azaz a Csepel teljes öreg része.

Amikor mentettünk, csak káromkodtunk a tehetetlenségünkben, mert eszközeink semmit sem értek, nem tudtunk segíteni, csak álltunk és bámultuk piszkosan, kormosan a romba dőlt utcákat, a síró, átkozódó embereket. Bizony lincshangulat uralkodott, amikor a ritkán lelőtt amerikai repülőgépek pilótáit elfogták.

A legszörnyűbb élményem volt, amikor Ilonka néniék háza égett. Az épület egy része úgy lángolt, mintha zsírral táplálták volna a tüzet. Sistergett, zúgott. Oltani? Ilyen tűzzel még a hivatásos tűzoltók sem tudtak mit kezdeni, akiknek volt rendes felszerelésük. A locsolásnak annyi hatása volt, mintha nem is tettünk volna semmit. A forróság miatt menekülni kellett a helyszínről. Teljesen tehetetlenek voltunk.

Honvédelmi légoltalmi szolgálatosként nekem kellett a leginkább kárt ért területeket bejárni és a mentéshez az információkat megadni. Tudtam, hogy édesapám a házunkban tartózkodott. Rohantam haza átugrálva a romokon, hiszen utca már nem is létezett. A házunk alig százötven méterre volt a Kultúrháztól, amit porig bombáztak.

Édesapám arca könnyáztatottan kormos volt. Őt könnyezni addig soha nem láttam. És úgy még sohasem ölelt magához, mint aznap. Csak ketten voltunk a súlyosan megsérült házunk előtt. Bátyám, aki akkor már orvosként dolgozott Budapesten, a Szent János kórházban volt, nővérem szintén Budapesten járt és szerezte be a nagyárudához az árut, édesanyám Szigetbecsén volt az unokával, ahová kitelepültünk a bombázások elől Ilonka néniékkel.

S akkor éltem át a legszörnyűbb élményt.

A Templom utcában az egyik lebombázott ház pincéjében embereket temettek be a törmelékek.

Hallottuk a segélykérő kiáltásokat: Levegőt, levegőt! Segítsetek, segítsetek! Mint a megszállottak, légoltalmi mentős társaimmal kétségbeesetten kezdtük eltakarítani a romokat, a törmelékeket, de a lapát nem ért semmit. Gépekre lett volna szükség, hogy a tetőszerkezet leomlott gerendái alól a ház pincéjéhez hozzáférjünk. Mindenki mindennel, ami csak a keze ügyében volt, próbálkozott ásni és kaparni. Kevés eredménnyel. Lassan a hangok elgyengültek, s mire a műszaki mentők megfelelő szerszámokkal és gépekkel megérkeztek, már késő volt. A pincében levők megfulladtak, összesen húszan, köztük több közeli ismerős és rokon.

De fiatalok voltunk, felnőttes gyerekek, könnyen felejtettünk. Nem éreztük át annyira a tragikus napokat, mint ahogyan azok a valóságban szörnyűségesek voltak. Mert éltünk, mert élnünk kellett, még így is, furcsán, groteszk körülmények között. Lestük a rádió híreit, mit jelentenek a harcterekről, s mikor jelez majd légiveszélyt. Ilyen körülmények között jártunk moziba, fociztunk, udvaroltunk és strandoltunk a Dunán. Éltük fiatal életünket.

Furcsa és szörnyűséges egy világ volt.

1944 augusztusában a románok váratlanul fegyverszünetet kötöttek az oroszokkal, akik így elérték a déli Kárpátok vonalát. A németeknek emiatt ki kellett vonulniuk a Balkánról, nehogy az oroszok hátba támadják őket. A háború elérte Magyarország akkor határait, a fronthoz közel kerültünk.

Még akkor is azt hittük, hogy az oroszokat sikerül a Duna vonalánál megállítani. Hittük a belénk sulykoltak alapján. De mégis a fejünkben az motoszkált: mi lesz, ha elfoglalják Budapestet? De hát képtelenség, hogy áttörjék a védelmi vonalakat, hisz a legjobb német páncélosok védenek bennünket – gondoltuk. Elhitették velünk, hogy jönnek a csodafegyverek.

Az amerikai bombázások szeptemberben már ritkábbak voltak. De október közepén esténként már láthattuk a szovjet hadsereg lövegjeinek torkolattüzét, hallottuk a harctér zaját.

Csepelt az oroszok elől ki akarták üríteni: a gyárat leszerelni (amit el is kezdtek) és a lakosságot, elsősorban a szakmunkásokat nyugatra menekíteni. Csepel lakossága fellázadt és a kiürítést megtagadta. Később ezt a kommunisták felnagyították, mint hősies cselekedetet, amelyet szerintük ők irányítottak. Az igazság az, hogy olyan mélyen voltak illegalitásban a később a diktatúrában jelentős hatalmat kezükbe kaparintók, hogy senki sem tudott róluk. Pedig nagyon sok baloldali érzelmű és meggyőződéses embert ismertünk Csepelen, akik viszont a Rákosi-éra alatt nem jutottak pozíciókhoz, sőt sokan közülük el is voltak zárva: börtönökben, internálótáborokban raboskodtak.

Mint már korábban is említettem, szent meggyőződésem, hogy Csepel azért látszott 1945 után olyan vörösnek, mert sok volt Csepelen a kisnyilas, a szélsőjobboldali párt szürke embere, akik a zöld ingjét nyomban vörösre váltotta, amint a helyzet úgy kívánta…

Dr. Zettner Tamás: Élt egyszer egy Zettner Tamás. Családunk története és egy magyar reálértelmiségi élete a XX. században című könyv Hullanak a bombák című fejezete. 73 oldaltól 77-ig oldalig.

A könyvrészletet Zettner Ilona hozzájárulásával osszuk meg Önökkel.